Na temelju članka 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 37. Statuta Grada Kutjeva („Službeni glasnik Grada Kutjeva“ broj 2/21), Gradsko vijeće Grada Kutjeva na \_\_\_\_\_\_\_ sjednici održanoj dana \_\_\_\_\_\_\_\_\_\_\_, donosi:

**PROGRAM**

**mjera za poticanje rješavanja stambenog pitanja za mlade obitelji na području Grada Kutjeva**

OSNOVNE ODREDBE

Članak 1.

Ovim Programom mjera za poticanje rješavanja stambenog pitanja za mlade obitelji na području Grada Kutjeva (u daljnjem tekstu: Program) propisuju se uvjeti, način, postupak ostvarivanja prava na potporu, rokovi, postupak podnošenja zahtjeva za dodjelu potpore, visina potpore te dokumentacija potrebna za ostvarivanje prava na potporu za provedbu mjera sufinanciranja rješavanja stambenog pitanja za mlade obitelji na području Grada Kutjeva.

Članak 2.

Cilj ovog Programa je pomoć stanovništvu Grada Kutjeva u rješavanju stambenog pitanja koje je jedan od najvećih problema, posebice kada je riječ o mladim obiteljima s djecom i sve izraženijoj emigraciji lokalnog stanovništva.

KORISNICI PROGRAMA

Članak 3.

Ovaj program namijenjen je mladim obiteljima.

Mladom obitelji se smatra bračni par ili izvanbračni par (životna zajednica koja traje najmanje tri godine ili kraće ukoliko je u njoj rođeno zajedničko dijete) ili jednoroditeljska obitelj koju čine roditelj ili samohrani roditelj i najmanje jedno dijete.

Korisnik Programa je fizička osoba, član mlade obitelji, koja je ostvarila pravo na financijsku potporu po jednoj od mjera iz ovog programa.

Članak 4.

Korisnici ovog Programa mogu biti fizičke osobe, članovi mlade obitelji, koji ispunjavaju sljedeće kriterije:

- u trenutku podnošenja zahtjeva za potporu nisu starije od 45 godina

- u svom vlasništvu/suvlasništvu i čiji bračni ili izvanbračni partner i njihova djeca u svom vlasništvu/suvlasništvu nemaju nekretninu (stan, kuću ili građevinsko zemljište ili da istu nisu prodali, darovali ili na bilo koji drugi način otuđili, osim nekretnine koja je predmet za ostvarivanje mjera iz ovog Programa

- svi članovi mlade obitelji imaju prijavljeno prebivalište na području Grada Kutjeva ili u slučaju doseljenja svi članovi mlade obitelji moraju prijaviti prebivalište u određenom roku sukladno mjeri na koju se prijave

Članak 5.

Ostali uvjeti koje trebaju zadovoljiti podnositelji zahtjeva:

- kupovina nekretnine (kuće, stana ili građevinskog zemljišta) ili gradnja kuće mora biti na području Grada Kutjeva

- prodavatelj nekretnine ne smije biti u krvnom srodstvu s podnositeljem zahtjeva i članovima kućanstva u dva stupnja srodstva po horizontalnoj i vertikalnoj liniji

- u postupku dodjele, prednost će imati prijavitelji koji nisu primili potporu za ovu namjenu iz drugih izvora

Članak 6.

Podnositelj zahtjeva može podnijeti zahtjev i mogu mu se odobriti sredstva samo za jednu mjeru iz ovog Programa.

Prijava na javni poziv moguća je tijekom razdoblja u kojem je otvoren javni poziv ili do iskorištenja sredstava planiranih u jednoj proračunskoj godini.

Korisnicima mjera sredstva se mogu isplatiti ukoliko ne postoji dugovanje po bilo kojoj osnovi prema Gradu Kutjevu.

NOSITELJ PROGRAMA I SREDSTVA ZA PROVEDBU

Članak 7.

Nositelj ovog Programa je Grad Kutjevo.

Za provedbu ovog Programa zadužen je i odgovoran Jedinstveni upravni odjel Grada Kutjeva koji provodi cjelokupni postupak dodjele potpore.

Gradonačelnik osniva Povjerenstvo koje izvršava provjeru dostavljenih zahtjeva sa dokumentacijom, te potom sastavlja Zapisnik i prijedlog Zaključka o dodjeli potpora koji se upućuje Gradonačelniku Grada Kutjeva na donošenje.

Gradonačelnik Grada Kutjeva svojim Zaključkom dodjeljuje potpore.

Po donošenju Zaključka o dodjeli potpore, Jedinstveni upravni odjel obavještava korisnika o iznosu odobrenog sufinanciranja i načinu ostvarenja novčanih sredstava.

Članak 8.

Za provedbu ovog Programa osigurana su novčana sredstva u Proračunu Grada Kutjeva, a ukupan iznos predviđen za svaku pojedinu mjeru koja će se provoditi temeljem ovog Programa bit će definiran javnim pozivom za podnošenje prijava za ostvarenje potpora.

MJERE

Članak 9.

Program mjera za poticanje rješavanja stambenog pitanja za mlade obitelji na području Grada Kutjeva obuhvaća sljedeće mjere:

1. Sufinanciranje kupnje kuće ili stana za mlade obitelji na području Grada Kutjeva
2. Sufinanciranje izgradnje nove kuće

Članak 10.

**Mjera 1. Sufinanciranje kupnje kuće ili stana za mlade obitelji na području Grada Kutjeva**

Mjera obuhvaća ostvarivanje prava na potporu za kupnju kuće ili stana (u daljnjem tekstu: nekretnina) na području Grada Kutjeva.

Podnositelji zahtjeva trebaju ispuniti uvjete iz članka 4. i 5. ovog Programa.

Valjanim prijaviteljem smatra se i podnositelj zahtjeva koji je kupnjom nekretnine postao suvlasnik na kupljenoj nekretnini zajedno sa svojim bračnim partnerom, u jednakim suvlasničkim udjelima. Za suvlasnički dio suvlasnik mora priložiti vlastoručno potpisanu izjavu kojom potvrđuje da je suglasan i upoznat sa podnošenjem prijave za korištenje ove mjere

Financijska potpora može se odobriti podnositelju koji prvi put rješava svoje stambeno pitanje.

Ukoliko podnositelj zahtjeva ispuni sve uvjete i dostavi potrebnu dokumentaciju može postati korisnik i ostvariti potporu u iznosu 6.600,00 EUR.

Za svakog dodatnog člana obitelji (dijete ili uzdržavana osoba) prijavitelj može ostvariti pravo na dodatnu potporu u iznosu 660,00 EUR po članu.

Podnositelj zahtjeva kojemu je odobrena financijska potpora za kupnju nekretnine na području Grada Kutjeva i time postane korisnik ove mjere, dužan je sebe i članove obitelji prijaviti na adresi kupljene nekretnine u roku 6 mjeseci od zaključenja Ugovora o dodjeli financijske potpore te je korisnik mjere dužan zadržati to prebivalište sljedećih 10 godina od dana prijave na adresu kupljene nekretnine.

Korisnik ove mjere dužan je po prijavi prebivališta dostaviti Gradu Kutjevu dokaz o tome.

Korisnik je dužan u razdoblju od 10 godina od prijave na adresi kupljene nekretnine, svake godine u prosincu u razdoblju od 01.12. do 15.12. dostaviti gradu Kutjevu potvrdu/uvjerenje o prebivalištu, koje ne smije biti starije od 30 dana, da prebiva na adresi nekretnine za koju je korisniku isplaćena financijska potpora.

Ukoliko je nekretnina suvlasništvo korisnika mjere i njegovog bračnog partnera, potvrdu/uvjerenje o prebivalištu potrebno je dostaviti i za njega pod istim uvjetima.

Korisnik programa koji je vlasnik kupljene nekretnine ili suvlasnik sa svojim bračnim drugom ne smije iz svog vlasništva otuđiti, prodati ili darovati kupljenu nekretninu za čiju kupovinu je primio financijsku potporu u roku od 10 godina od dana od kada je Korisnik prvi puta prijavio svoje prebivalište i prebivalište članova svoje obitelji na adresi nekretnine za čiju kupovinu je primio financijsku potporu.

Grad Kutjevo će izvršiti zabilježbu zabrane otuđenja nekretnine za koju je korisnik primio financijsku potporu s rokom od 10 godina od dana kada je Korisnik prvi puta prijavio svoje prebivalište i prebivalište članova svoje obitelji na adresi nekretnine za čiju kupovinu je primio financijsku potporu u zemljišnim knjigama.

Korisnik ove mjere dužan je prilikom potpisivanja Ugovora za dodjelu financijske potpore dostaviti instrument osiguranja u obliku ovjerene bjanko zadužnice na iznos koji pokriva iznos odobrene financijske potpore u korist Grada Kutjeva.

Instrument osiguranja se aktivira u slučaju:

- da korisnik mjere ne prijavi svoje prebivalište i prebivalište članova svoje obitelji u roku iz članka 10., stavka 7. ovog Programa

- ne izvršava ili ne izvrši obveze iz Ugovora za dodjelu financijske potpore

- ukoliko korisnik ne zadrži prebivalište u roku određenom ovim Programom

Neiskorištena bjanko zadužnica dostavljena kao instrument osiguranja ove mjere, vraća se po proteku 10 godina od dana od kada je Korisnik prvi puta prijavio svoje prebivalište i prebivalište članova svoje obitelji na adresi nekretnine za čiju kupovinu je primio financijsku potporu i pod uvjetom urednog ispunjenja svih obveza iz Ugovora i ovog Programa.

Prilikom objave Javnog poziva za ovu mjeru propisat će se dokumentacija koja će se dostaviti prilikom dostave zahtjeva za financijsku potporu.

Članak 11.

**Mjera 2. Sufinanciranje izgradnje nove kuće**

Mjera obuhvaća ostvarivanje prava na potporu za izgradnju nove kuće na području Grada Kutjeva.

Podnositelji zahtjeva trebaju ispuniti uvjete iz članka 4. i 5. ovog Programa.

Financijska potpora može se odobriti podnositelju koji prvi put rješava svoje stambeno pitanje.

Ukoliko podnositelj zahtjeva ispuni sve uvjete i dostavi potrebnu dokumentaciju može postati korisnik i ostvariti potporu u iznosu 6.600,00 EUR.

Za svakog dodatnog člana obitelji (dijete ili uzdržavana osoba) prijavitelj može ostvariti pravo na dodatnu potporu u iznosu 660,00 EUR po članu.

Podnositelj zahtjeva kojemu je odobrena financijska potpora za izgradnju kuće na području Grada Kutjeva i time postane korisnik ove mjere, dužan je sebe i članove obitelji prijaviti na adresi na kojoj je izgradio kuću u roku 18 mjeseci od zaključenja Ugovora o dodjeli financijske potpore te je korisnik mjere dužan zadržati to prebivalište sljedećih 10 godina od dana prijave na adresu.

Korisnik ove mjere dužan je po prijavi prebivališta dostaviti Gradu Kutjevu dokaz o tome.

Korisnik je dužan u razdoblju od 10 godina od prijave na adresi novoizgrađene kuće, svake godine u prosincu u razdoblju od 01.12. do 15.12. dostaviti gradu Kutjevu potvrdu/uvjerenje o prebivalištu, koje ne smije biti starije od 30 dana, da prebiva na adresi na kojoj je izgrađena kuća za koju je korisniku isplaćena financijska potpora.

Ukoliko je nekretnina suvlasništvo korisnika mjere i njegovog bračnog partnera, potvrdu/uvjerenje o prebivalištu potrebno je dostaviti i za njega pod istim uvjetima.

Korisnik programa koji je vlasnik kuće ili suvlasnik sa svojim bračnim drugom ne smije iz svog vlasništva otuđiti, prodati ili darovati izgrađenu kuću za čiju je izgradnju primio financijsku potporu u roku od 10 godina od dana od kada je Korisnik prvi puta prijavio svoje prebivalište i prebivalište članova svoje obitelji na adresi kuće za čiju je izgradnju primio financijsku potporu.

Grad Kutjevo će izvršiti zabilježbu zabrane otuđenja nekretnine za koju je korisnik primio financijsku potporu s rokom od 10 godina od dana kada je Korisnik prvi puta prijavio svoje prebivalište i prebivalište članova svoje obitelji na adresi kuće za čiju je izgradnju primio financijsku potporu u zemljišnim knjigama.

Grad Kutjevo izvršit će kontrolu obilaskom nekretnine te utvrditi činjenično stanje (izgrađenost nekretnine i boravak korisnika na adresi) po isteku roka u kojem se korisnik i članovi obitelji moraju prijaviti na adresi novoizgrađene kuće.

Korisnik ove mjere dužan je prilikom potpisivanja Ugovora za dodjelu financijske potpore dostaviti instrument osiguranja u obliku ovjerene bjanko zadužnice na iznos koji pokriva iznos odobrene financijske potpore uvećan za eventualne troškove prisilne naplate, u korist Grada Kutjeva.

Instrument osiguranja se aktivira u slučaju:

- da korisnik mjere ne prijavi svoje prebivalište i prebivalište članova svoje obitelji u roku iz članka 11., stavka 6. ovog Programa

- ne izvršava ili ne izvrši obveze iz Ugovora za dodjelu financijske potpore

- ukoliko korisnik ne zadrži prebivalište u roku određenom ovim Programom

Neiskorištena bjanko zadužnica dostavljena kao instrument osiguranja ove mjere, vraća se po proteku 10 godina od dana od kada je Korisnik prvi puta prijavio svoje prebivalište i prebivalište članova svoje obitelji na adresi kuće za čiju je izgradnju primio financijsku potporu i pod uvjetom urednog ispunjenja svih obveza iz Ugovora i ovog Programa.

Prilikom objave Javnog poziva za ovu mjeru propisat će se dokumentacija koja će se dostaviti prilikom dostave zahtjeva za financijsku potporu.

POSTUPAK DODJELE POTPORE

Članak 12.

Potpore koje su predmet ovog Programa dodjeljuju se na temelju provedenog postupka i kriterija propisanih ovim Programom i javnim pozivom.

Zahtjevi za ostvarenje potpore iz ovog Programa dostavljaju se na posebnom obrascu zahtjeva uz odgovarajuću i potpunu pisanu dokumentaciju. Grad Kutjevo može zatražiti od podnositelja zahtjeva i dodatnu dokumentaciju, a u svrhu dokazivanja ispunjenosti uvjeta za dodjelu potpora utvrđenih ovim Programom.

Zahtjevi za ostvarenje potpore se rješavaju prema redoslijedu zaprimanja i do iskorištenja sredstva predviđenih Proračunom za tekuću godinu, a najdulje do kraja tekuće godine.

Članak 13.

Postupak dodjele potpora iz ovog Programa provodi se na temelju javnog poziva za podnošenje zahtjeva za ostvarenje potpora za svaku pojedinu mjeru, koji raspisuje Gradonačelnik Grada Kutjeva.

Javni poziv sadrži:

- naziv tijela koje objavljuje poziv,

- predmet javnog poziva,

- opće uvjete i kriterije za dodjelu potpore,

- popis potrebne dokumentacije,

- naziv i adresu tijela kojem se podnose zahtjevi,

- vrijeme trajanja javnog poziva,

- podatke o informacijama i obrasci.

Javni poziv se objavljuje na oglasnoj ploči i na web stranici Grada Kutjeva: www.kutjevo.hr.

Članak 14.

Korisnik potpore je dužan omogućiti davatelju potpore kontrolu namjenskog utroška odobrene i dobivene potpore.

Članak 15.

Ukoliko korisnik u skladu sa Javnim pozivom ostvari pravo na potporu na temelju dostavljene neistinite dokumentacije ili se utvrdi da je zaprimljena sredstva koristio nenamjenski, mora vratiti u Proračun Grada Kutjeva dobivena novčana sredstva uvećana za zakonsku zateznu kamatu koja se obračunava od dana primitka novčanih sredstava, te se isti u sljedećih deset (10) godina isključuje iz svih programa sufinanciranja i subvencioniranja od strane Grada Kutjeva.

PRIJELAZNE I ZAVRŠENE ODREDBE

Članak 16.

Sukladno Zakonu o pravu na pristup informacijama (Narodne novine broj 25/13 i 85/15) Grad Kutjevo kao tijelo javne vlasti obvezno je radi upoznavanja javnosti omogućiti pristup informacijama o svom radu pravodobnom objavom na internetskim stranicama ili u javnom glasilu.

Slijedom navedenog, smatrati će se da je prijavitelj podnošenjem Zahtjeva za ostvarenje potpore, koji sadrži njegove osobne podatke dao privolu i pristanak za njihovu obradu i korištenje za javnu objavu, a u svrhu zbog koje su isti zatraženi.

Članak 17.

Ovaj Program stupa na snagu danom objave u Službenom glasniku Grada Kutjeva.

GRADSKO VIJEĆE GRADA KUTJEVA

KLASA: 370-01/23-01/2

URBROJ: 2177-6-03-2-23-1

Kutjevo,

Predsjednik

Branko Vido